Pippie sê 'mamma' | Rapport
Pippie sê 'mamma'
Pippie Kruger en haar ma, Anice, die afgelope week.| Foto: Loanna Hoffmann
Dit was 'n week van persoon­like wonderwerke vir die wêreldbekende brandslagoffertjie Pippie Kruger (3), wat vir die eerste keer weer "mamma" gesê het en sy kan binnekort huis toe gaan."Die seëninge stroom in, die een ná die ander," sê Pippie se ma, Anice Kruger. Tot Anice se verbasing en groot vreugde het Pippie verlede Sondag met 'n breë glimlag "mamma" gesê."Ek was so trots op haar. Sy het nog nie weer gepraat nie, maar dit is 'n begin."Woensdag het dokters vir Anice gesê Pippie kan Dinsdag saam met haar huis toe gaan en verder as 'n buitepasiënt behandel word.Rapport het gister met Anice gesels terwyl sy besig was om kwotasies te kry vir toerusting om Pippie tuis te help. Sy moet onder meer 'n rolstoel en badstoel kry, sê Anice.Die afgelope week het daar nog borge bygekom om die koste van Pippie se fisieke en sielkundige rehabilitasie te dek.Pippie het wêreldwyd harte gesteel as 'n klein vegtertjie nadat sy op Oujaarsaand derdegraadse brandwonde oor 80% van haar lyfie opgedoen het toe 'n bottel vuuraanstekerjel in die hande van haar pa, Erwin Kruger, ontplof het.In Junie het sy 'n baanbreker-veloorplantingsoperasie ondergaan toe vel wat in Amerika gekweek is 90% suksesvol op haar oorgeplant is. Volgens Anice het hulle gedink Pippie sal eers volgende jaar ontslaan word. "Ons het gehoop op Februarie of Maart. "Ons het nooit gedink dit sal so gou wees nie, maar daar gebeur soveel wonderwerke."Anice huur 'n woonstel in Melville waar Pippie al 'n paar keer gaan kuier het, maar sy moes ná elke naweek na die hospitaal terugkeer.Pippie sal Dinsdag saam met Anice na die woonstel gaan, maar Anice beplan om teen die einde van die week in 'n groter woonstel in te trek sodat albei gemakliker sal wees.Eers wanneer Pippie loop en praat sal sy terugkeer na haar tuisdorp, Ellisras.Al is Anice opgewonde om haar kind huis toe te neem, weet Pippie self nog nie sy gaan nou amper elke dag by haar ma deurbring nie. "Ek wil haar nie opgewonde maak en dan moet sy tot Dinsdag wag nie. Ek sal Dinsdag vir haar sê en haar dan huis toe vat."Pippie sal steeds elke dag na die rehabilitasiekliniek in Auckland Park gaan vir behandeling."Alles gebeur op die regte tyd, ons probeer geduldig wees. Liewe Jesus het ons dié week ekstra bederf."